詠懷十六韻
作者：李綱
朝代：宋

paragraphs: 衰年萬事懶，此志有誰知。
偶爾出何意，泛然歸不遲。
休爲鵩鳥賦，幸及荔枝時。
水石日在眼，旌旜非所思。
攜琴傍松徑，置酒俯蓮池。
粲粲水花凈，蕭蕭風葉披。
忘言聊隱几，得趣剩圍棋。
天地慘将暮，風雲徒爾爲。
物華去苒苒，草色自離離。
密勿猿鶴侣，迢遥丘壑姿。
親朋有情話，圖書皆吾師。
掃室僅容膝，說詩真解頤。
多慚鵷鷺羽，且詠鶺鴒詩。
逸少誓獨苦，孔君休乃宜。
平生滄海約，歲晚鹿門期。
喜近清秋節，那爲宋玉悲。